Strate gesluit, skole beveilig oor onwettige betogingWetstoepassers hou ’n wakende oog terwyl deelnemers aan ’n onwettige optog na Vredenburg se middedorp opruk. Foto: Verskaf Die Saldanhabaai-munisipaliteit aan die Kaapse Weskus het inwoners en besoekers Dinsdagoggend gewaarsku om Vredenburg se hoofstraat tot verdere kennisgewing te vermy terwyl ŉ onwettige optog daarheen op pad is. Sakeondernemings in die Weskusdorp se hoofstraat is gesluit en werknemers kruip in winkels en kantore weg terwyl betogers uit ŉ informele nedersetting aan die buitewyke van die dorp daarheen opruk. Petra Mei, kommunikasiebeampte van die burgemeester, Marius Koen, sê die onwettige optog handel grootliks oor behuising, maar die betogers is ook ontevrede oor ŉ gebrek aan dienslewering in die algemeen en dring aan op werkgeleenthede. “Ons het alles onder beheer,” het sy aan Maroela Media gesê. “Ons wetstoepassers is uit na die toneel en skole het reëlings getref om hul leerders te beveilig. Ons het ook massa-SMS’e uitgestuur na inwoners en hulle op Facebook gewaarsku om op hul hoede te wees.” Sy sê Koen het sowat vier weke gelede ŉ vergadering met gemeenskapsleiers van die informele nedersetting gehou waartydens hy hulle verseker het die munisipaliteit doen alles in sy vermoë om goeie dienslewering aan alle inwoners te verseker. Mei sê dit lyk asof sommige inwoners intussen ongeduldig geraak en vanoggend se optog gereël het. Die DA het Saldanhabaai in 2016 se munisipale verkiesing met ŉ volstrekte meerderheid van meer as 61% stemme gewen. Die ANC het minder as 30% stemme gekry, vergeleke met net oor die 30% in 2011 se verkiesing, toe die DA 57% stemme op hom verenig het.